Samtlige Venstres 12 nordjyske spidskandidater til kommunal- og regionsrådsvalg kræver fokus på den 3. Limfjordsforbindelse og veje i den 27 milliarder store togfond.

Venstres 11 borgmesterkandidater i Nordjylland og spidskandidat til regionsrådet Jess V. Laursen kræver nu i samlet trop, at regeringen tager Nordjylland med på råd, før man bruger et stort milliardbeløb udelukkende på tog, sådan som regeringen fredag fastslog at man har planer om, skriver de 12 venstrefolk i en samlet meddelelse. I meddelelsen lyder det bl.a.: Det virker som et hold kæft-bolche til Enhedslisten og venstrefløjen i S og SF, at man på få dage laver en ny skat på 28 milliarder og anvender dem alle sammen på tog. Vi er af princip glade for alle statslige investeringer i nordjysk infrastruktur. Vi glæder os over, at elektricificeringen af tognettet kommer til at nå helt til Frederikshavn - engang. Vi glæder os over hurtigere tog-forbindelse mellem storbyerne - engang. Men verden er mere end tog - og mere end storbyer. Og foreløbig har vi ventet i et år på udbedringen af den jernebanebro, som blev beskadiget i Aalborg i marts 2012. Det nordjyske erhvervsliv er - som mange, mange nordjyder - dybt afhængige af effektive vejforbindelser. Men det vælger regeringen at overse for at lukke munden på venstrefløjen. Men det kan Nordjylland ikke leve af. Vi foretrækker, at man spørger Nordjylland, før man spørger Enhedslisten, når der skal investeres i Nordjylland. Hele Nordjylland står sammen om at anbefale en vestlig Limfjordsforbindelse. Vi har påpeget behovet for en forbedring af vejene mellem Aalborg og Thisted, strækningen over Aggersund mellem Fjerritslev og Haverslev og A26, der forbinder Thy og Mors med motorvejsnettet. Disse investeringer har regeringen for kort tid siden meddelt Folketingets partier, at der ikke er penge til de næste mange, mange år.